1. oktober 2018

**Vores reference:**

Sag nr. 2018011897

Maritim regulering og jura

/Birgit Gilland

SØFARTSSTYRELSEN

Fjordvænget 30

4220 Korsør

Tlf. +45 72196000

Fax +45 72196001

CVR-nr. 29 83 16 10

EAN-nr. 5798000023000

[sfs@dma.dk](mailto:sfs@dma.dk)

[www.soefartsstyrelsen.dk](http://www.soefartsstyrelsen.dk)

ERHVERVSMINISTERIET

**Høring over udkast til forslag til lov om ændring af søloven og mortifikationsloven (Digital skibsregistrering m.v.)**

Vedlagt fremsendes udkast til forslag til lov om ændring af søloven og mortifikationsloven.

Udkastet til lovforslaget har til formål at

1. skabe et mere tidssvarende grundlag for indførelse af digital skibsregistrering.
2. nedsætte den periode, som dagbøger, som føres på skibe, mindst skal opbevares i.

Med vækstplanen for Det Blå Danmark har regeringen bl.a. fokus på Det Blå Danmark som et kraftcenter for digitalisering. Som led heri og som udløber af den politiske aftale om "Initiativer for Danmarks digitale vækst" indgået den 26. februar 2018, skal der skabes et nyt digitalt skibsregister, som skal give nye muligheder for selvbetjening for rederierne og dermed bidrage til byrdelettelser for erhvervslivet.

Folketinget vedtog ved lov nr. 526 af 7. juni 2006 en række ændringer af søloven m.v., som skulle danne de lovgivningsmæssige rammer for indførelse af digital skibsregistrering. Disse bestemmelser er dog kun sat i kraft i begrænset omfang, og de er ikke længere fuldt ud tidssvarende. Det vurderes således, at der er behov for enkelte justeringer af reglerne for at muliggøre indførelse af digital skibsregistrering på en tidssvarende måde.

I 2006 var det forventningen, at skibsregistret gradvist ville blive digitalt. På nuværende tidspunkt er det hensigten, at digitaliseringen vil ske på en gang. Ved en fuld overgang til et digitalt skibsregister vurderes det hensigtsmæssigt bl.a. at skabe yderligere mulighed for Søfartsstyrelsen til at kunne fastsætte regler om konvertering af ejerpantebreve på papir til digitale pantebreve. Ligeledes indeholder lovforslaget et forslag til ændring af mortifikationsloven, således at det kan undgås at komme i en situation, hvor der kan kræves udstedt pantebreve på papir, efter at digital skibsregistrering er indført.

Herudover indeholder lovforslaget et forslag om nedsættelse af den periode, som dagbøger, som føres på skibe, mindst skal opbevares i. Det foreslås, at perioden nedsættes fra 3 år til 1 år efter datoen for sidste indførsel.

Erhvervsministeren fastsætter tidspunktet for lovens ikrafttræden, for så vidt angår digital skibsregistrering, under hensyn til, at ikrafttræden forudsætter, at der er udviklet et nyt digitalt skibsregistreringssystem. Ikrafttræden forventes i 2020. Ændringen i forhold til dagbøger, som føres på skibe, foreslås derimod at træde i kraft den 1. juli 2019.

Eventuelle bemærkninger til bekendtgørelsesudkastet bedes fremsendt til undertegnede big@dma.dk med kopi til mrj@dma.dk senest

**onsdag den 31. oktober 2018 kl. 12.00**

Eventuelle spørgsmål til lovforslaget kan rettes til undertegnede.

Søfartsstyrelsen skal afslutningsvis gøre opmærksom på, at såvel dette brev som de eventuelle bemærkninger, som styrelsen modtager, vil blive offentligt tilgængelige på Høringsportalen.

Med venlig hilsen



Birgit Gilland

Chefkonsulent

Direkte telefon: +45 72 19 62 87

E-post: big@dma.dk